I.

2013. aasta esimesel poolaastal jätkati nõukogu otsuse 2012/121/ÜVJP (millega toetatakse ELi, Hiina ja Aafrika vahelise tavarelvastuskontrolli alase dialoogi ja koostöö edendamist) rakendamist. Seni on projekt andnud mõningaid mõõdetavaid tulemusi ning suurendanud Hiina, ELi ja Aafrika riikide kodanikuühiskonna, tööstuse ja valitsuse esindajate teadlikkust ja dialoogi seoses väike- ja kergrelvade ebaseadusliku kaubanduse ja ülemäärase kuhjumise vastase võitlusega Aafrikas, eelkõige Ida-Aafrikas. Seni on toimunud üle kolmekümne kahepoolse kohtumise Aafrikas, Hiinas ja ELi liikmesriikides ning kolm Aafrika, ELi ja Hiina ühise tavarelvastuse ekspertide töörühma kohtumist, üks õppereis Lõuna-Sudaani ja Nairobis (2.–3. juuli 2013) toimunud piirkondlik konverents, mis käsitles Ida-Aafrikas ebaseaduslike väike- ja kergrelvade ning laskemoonavarude vastu võitlemist. Konverents toimus tavarelvastuse ekspertide töörühma egiidi all ning selle korraldajateks olid Africa Peace Forum ja Saferworld koos Kenya väike- ja kergrelvade koordinatsioonikeskuse (KNFP) ning Ida-Aafrika järvede piirkonna, Aafrika Sarve piirkonna ja naaberriikide väike- ja kergrelvade piirkondliku keskusega (RECSA), misläbi täiendati otstarbekalt ka stabiliseerimisvahendist praegu RECSA-le antavat toetust (vt allpool II osa). Hiina pool näitas kõigis nimetatud tegevustes üles suuremat aktiivsust, sealhulgas kõrgemate sõjaliste ekspertide tasandil. Ajaleheartiklites on hakatud pöörama tähelepanu Aafrika ebaseaduslike väike- ja kergrelvade küsimusele ning on hakatud esitama ettepanekuid seoses sellega, mida Hiina peaks probleemi käsitlemiseks tegema. Nairobis toimunud seminari kajastati Hiina ajakirjanduses samuti olulisel määral. Asjakohaste materjalide tõlkimine on aidanud suurendada teadlikkust ja teadmisi väike- ja kergrelvade probleemi kohta Aafrikas ning on loonud võimalusi teadlaste, mõttekodade ekspertide ja üliõpilaste vaheliseks dialoogiks ja aruteluks väike- ja kergrelvade üleandmise kontrollimise teemadel. Tavarelvastuse ekspertide töörühma liikmete vahel on kujunenud tugevad koostöösidemed ning nad osalevad ühiselt poliitikadialoogides, peavad konsultatsioone ametnike ja kodanikuühiskonna esindajatega ning liituvad teabekogumiskülastustega. Ekspertide töörühma liikmetel on märkimisväärsed ja erinevad kogemused ning kontaktvõrgustikud, millele tuginedes saab projekt oma eesmärke täita. Nende hulka kuuluvad (nimekiri ei ole lõplik) Hiina relvajõud, Hiina välisministeerium, Madalmaade relvajõud, ÜRO desarmeerimismissioonid, ÜRO relvaembargo uurimisrühmad, Lõuna-Sudaani relvajõud, Lõuna-Sudaani väikerelvade büroo, Uganda politsei, Uganda väike- ja kergrelvade koordinatsioonikeskus, Kenya välisministeerium, RECSA, mitmed valitsustasandi ja valitsusvälised väike- ja kergrelvade projektid ning arvukalt sidemeid diplomaatide, ametnike ja kodanikuühiskonna esindajatega kogu Euroopas, Hiinas ja Aafrikas. Projekti raames läbiviidav poliitiline dialoog ja toetav tegevus on samuti olnud tulemuslik selles osas, et väike- ja kergrelvade küsimus on taas lisatud Hiina ja Aafrika koostööfoorumi (FOCAC) päevakorda. FOCACi viiendal ministrite konverentsil kohustus Hiina toetama Aafrika jõupingutusi, et võidelda väike- ja kergrelvade ebaseadusliku kaubanduse ja ringluse vastu (FOCACi viies ministrite konverents, punkt 2.6, Pekingi tegevuskava 2013–2015).